b'\n_START_ARTICLE_\nAnna Ruohonen\n_START_PARAGRAPH_\nAnna Ruohonen (s. 1967 Helsinki) on vaatesuunnittelija ja Pariisissa sijaitsevan AR Concept -yrityksen p\xc3\xa4\xc3\xa4suunnittelija ja toimitusjohtaja. Ruohosta pidet\xc3\xa4\xc3\xa4n yhten\xc3\xa4 kansainv\xc3\xa4lisesti menestyneimp\xc3\xa4n\xc3\xa4 suomalaisena vaatesuunnittelijana ja h\xc3\xa4nen Pariisissa sijaitseva liikkeens\xc3\xa4 valittiin vuonna 2014 Pariisin kaupungin parhaaksi vaatetus- ja asustemyym\xc3\xa4l\xc3\xa4ksi.\n_START_SECTION_\nUra\n_START_PARAGRAPH_\nAnna Ruohonen valmistui Taideteollisesta korkeakoulusta vuonna 1994. Korkeakouluaikanaan h\xc3\xa4n oli my\xc3\xb6s vaihdossa Utrechtissa ja Amsterdamissa Hollannissa sek\xc3\xa4 Ranskassa Pariisissa. Lopputy\xc3\xb6n\xc3\xa4\xc3\xa4n h\xc3\xa4n suunnitteli miehille malliston. Pariisissa h\xc3\xa4n on ty\xc3\xb6skennellyt 1990-luvun puoliv\xc3\xa4list\xc3\xa4 asti. H\xc3\xa4n ty\xc3\xb6skenteli aluksi Olivier Desforgesin, Jos\xc3\xa9 L\xc3\xa9vyn ja Martin Margielan muotiyrityksiss\xc3\xa4, mutta perusti oman vaatemerkin vuonna 1997. Oman mallistonsa lis\xc3\xa4ksi h\xc3\xa4n on suunnittellut trikoovaatteita Nansolle (2010-2013), koruja Aarikalle, kankaita ja printtej\xc3\xa4 useille tekstiilialan yrityksille sek\xc3\xa4 asuja niin ranskalaisiin elokuviin kuin teatteriinkin._NEWLINE_Anna Ruohonen -merkin alla myyd\xc3\xa4\xc3\xa4n vaatteita miehille ja naisille.  _NEWLINE_Anna Ruohosella on kolme yrityst\xc3\xa4: Ranskassa AR Concept France Sarl , Suomessa AR Concept Oy ja 2nd Concept Oy . AR Concept -yritykset ty\xc3\xb6llistiv\xc3\xa4t vuonna 2013 seitsem\xc3\xa4n henkil\xc3\xb6\xc3\xa4.\n_START_SECTION_\nLiikkeet\n_START_PARAGRAPH_\nVuonna 2009 Anna Ruohonen perusti ensimm\xc3\xa4isen Helsingin liikkeens\xc3\xa4 Unioninkadulle. Kev\xc3\xa4\xc3\xa4ll\xc3\xa4 2015 "Anna Ruohonen Paris" muutti Annakadulle._NEWLINE_Vuonna 2013 Boulevard Raspailille valmistui AR Concept -yrityksen Pariisin liike: "Petite Maison de Couture de Anna Ruohonen". Vain 23 neli\xc3\xb6n tontilla sijaitsee kiilamainen rakennus, jossa on viisi kerrosta. Talon sein\xc3\xa4t ovat sinkki\xc3\xa4, ter\xc3\xa4st\xc3\xa4 ja lasia ja ohikulkijat voivat seurata ikkunoiden l\xc3\xa4pi, miten vaatteita myyd\xc3\xa4\xc3\xa4n ja valmistetaan. Katutasolla ja pohjakerroksessa on showroom. Vaatteet valmistetaan seuraavissa kerroksissa, toisessa kerroksessa leikataan kankaat, kolmannessa taas ommellaan. Nelj\xc3\xa4nness\xc3\xa4 kerroksessa on Ruohosen toimisto, viidenness\xc3\xa4 keitti\xc3\xb6 ja sosiaalitila. Talon suunnitteli arkkitehti Pekka Littow, joka piti rakennuksen suunnittelua uransa vaikeimpana ja mielenkiintoisimpana projektina: rakennuslupaa varten tarvittiin "korkeampaa diplomatiaa ja asianajajia" ja lopputuloksesta haluttiin "mahdollisimman seksik\xc3\xa4s". Jo valmistumisvuotenaan liike nostettiin arvostettuun Louis Vuittonin matkaoppaaseen ja vuonna 2014 Pariisin kauppakamari valitsi sen kaupungin parhaaksi vaatetus- ja asustemyym\xc3\xa4l\xc3\xa4ksi, edellisell\xc3\xa4 kerralla sarjan oli voittanut Herm\xc3\xa8s.\n_START_SECTION_\nTuotteet\n_START_PARAGRAPH_\nRuohonen kutsuu vaatteitaan "semi coutureksi" tehden eron haute coutureen eli kuulujen muotitalojen mittatilausty\xc3\xb6n\xc3\xa4 tehtyihin uniikkiasuihin. H\xc3\xa4nelt\xc3\xa4 ilmestyy mallistot kahdesti vuodessa, ja lis\xc3\xa4ksi Ruohosella on pysyv\xc3\xa4 Black Classics -mallisto, joka t\xc3\xa4ydentyy kev\xc3\xa4isin ja syksyisin muuttuvan White Label -malliston parhailla tuotteilla. Klassikkokokoelmasta asiakas voi hankkia itselleen suosikkituotteensa vuosienkin p\xc3\xa4\xc3\xa4st\xc3\xa4. Liikkeiss\xc3\xa4 asiakas voi tutustua pariin sataan malliin, sovittaa vaatteita ja valita sitten  vaatteelleen annetuista vaihtoehdoista v\xc3\xa4rin. Haluttu vaate ommellaan asiakkaalle sopivaksi Pariisin liikkeen ompelimossa, jossa ty\xc3\xb6skentelee kaksi vaatturia. Vaatteet valmistuvat 3-10 p\xc3\xa4iv\xc3\xa4ss\xc3\xa4. Ruohosen semi couture -vaatteet maksavat noin 200-1000 euroa._NEWLINE_Ruohosen luomuksia on n\xc3\xa4hty Linnan juhlissa, mutta enimm\xc3\xa4kseen h\xc3\xa4n suunnittelee vaatteita arkeen: hameita, housuja, neuleita ja takkeja._NEWLINE_Huhtikuussa 2015 Ruohonen lanseerasi kokonaan Suomessa valmistettavan vaatemalliston. Anna Ruohonen Blue line -mallistossa on bambutrikoosta valmistettuja paitoja, mekkoja ja hameita. Orneuleen trikoo valmistetaan Orivedell\xc3\xa4, ompeluty\xc3\xb6 tehd\xc3\xa4\xc3\xa4n Hattulassa. Mallisto sai rahoitusta Tekesin Fiiliksest\xc3\xa4 fyrkkaa -ohjelmasta sek\xc3\xa4 joukkorahoituspalvelu Mesenaatti.me:n kautta. Kyseess\xc3\xa4 oli tiett\xc3\xa4v\xc3\xa4sti ensimm\xc3\xa4inen kerta, kun kokonainen vaatemallisto lanseerattiin joukkorahoituksella._NEWLINE_Ruohoselle l\xc3\xa4hituotanto on yksi laadun ja eettisyyden tae: kun tuotanto on l\xc3\xa4hell\xc3\xa4, sit\xc3\xa4 voi kontrolloida. T\xc3\xa4rke\xc3\xa4\xc3\xa4 on sekin, ett\xc3\xa4 vaatteita valmistetaan vain tarpeeseen, ylim\xc3\xa4\xc3\xa4r\xc3\xa4ist\xc3\xa4 varastoa ei tarvita, kun vaate tehd\xc3\xa4\xc3\xa4n vasta, kun asiakas on sen tilannut.\n_START_SECTION_\nPalkinnot\n_START_PARAGRAPH_\nVuonna 2009 ELLE-lehti antoi Anna Ruohoselle ELLE Style Awadrs 2009 - gaalassa palkinnon ekologisuudesta, koska t\xc3\xa4m\xc3\xa4 oli "uskonut kest\xc3\xa4v\xc3\xa4n designin markkinoihin koko kymmenvuotisen uransa ajan"._NEWLINE_Anna Ruohonen valittiin Kaj Franck-muotoilupalkinnon saajaksi vuonna 2017. Kaj Franck-palkinto on yksi Suomen merkitt\xc3\xa4vimpi\xc3\xa4 muotoilupalkintoja ja se jaettiin nyt 26.kerran. (Design\xc2\xa0Forum Finland lehdist\xc3\xb6tiedote 9.11.2017)_NEWLINE_Perusteluissa todettiin, ett\xc3\xa4 Anna Ruohonen on tehnyt pitk\xc3\xa4n ja menestyksellisen uran sek\xc3\xa4 Suomessa ett\xc3\xa4 Ranskassa. Kiitosta sai h\xc3\xa4nen vahva luova otteensa vaatesuunnittelussa yhdistettyn\xc3\xa4 h\xc3\xa4nen taitavaan tekniseen osaamiseensa. Anna Ruohosen oma tunnistettava muotokieli, joka on vuosien kuluessa kypsynyt ja selkeytynyt sek\xc3\xa4 saanut vivahteita h\xc3\xa4nen monivuotisesta asuinmaastaan Ranskasta, sai my\xc3\xb6s kiitosta. Perusteluissa korostettiin my\xc3\xb6s Anna Ruohosen rohkeutta yritt\xc3\xa4j\xc3\xa4n\xc3\xa4 ja h\xc3\xa4nen menestymisens\xc3\xa4 Suomessa ja maailmalla n\xc3\xa4htiin hienona esimerkkin\xc3\xa4 nuoremmille suunnittelijoille.\xc2\xa0\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nAnna Ruohonen on avoliitossa arkkitehti Pekka Littowin kanssa. Uusperheess\xc3\xa4 on nelj\xc3\xa4 lasta.'